KIRJALLINEN KYSYMYS E-1767/02 esittäjä(t): Mario Borghezio (NI) komissiolle. Sormenjälkitietojen kerääminen unionin ulkopuolelta tulevilta ulkomaisilta.



Virallinen lehti nro 028 E , 06/02/2003 s. 0134 - 0134



KIRJALLINEN KYSYMYS E-1767/02 esittäjä(t): Mario Borghezio (NI) komissiolle (21. kesäkuuta 2002) Aihe: Sormenjälkitietojen kerääminen unionin ulkopuolelta tulevilta ulkomaisilta - Neuvoston asetus (EY) N:o 2725/2000(1) Eurodac-järjestelmän perustamisesta sormenjälkien vertailua varten on ollut voimassa lähes kaksi vuotta. Kyseisen asetuksen 8 artiklassa säädetään, että jäsenvaltioiden on otettava kaikkien sellaisten vähintään 14-vuotiaiden unionin ulkopuolisesta valtiosta tulleiden ulkomaalaisten kaikista sormista sormenjäljet, jotka toimivaltaiset viranomaiset pidättävät kyseisen jäsenvaltion rajan maa-, meri- tai ilmateitse tapahtuvan luvattoman ylittämisen yhteydessä. Tätä säännöstä on sovellettava kaikkiin turvapaikanhakijoihin ja laittomiin maahanmuuttajiin. - Maahanmuuttoon liittyvän kasvavan rikollisuuden torjuminen ja ennen kaikkea terrorismin vastainen tiedustelutoiminta kuitenkin edellyttävät, että toimivaltaiset poliisi- ja oikeusviranomaiset voivat selvittää varmuudella useimpien maahanmuuttajien henkilöllisyyden. - Jotkut EU-maat ovat jo hyväksyneet (Belgia) tai ovat hyväksymässä (Italia) toimia unionin ulkopuolelta tulevien ulkomaalaisten sormenjälkitietojen keräämiseksi rutiiniluonteisesti. Katsooko komissio, että jo Sevillan Eurooppa-neuvoston kokouksen työtäkin ajatellen tällaisia menettelyjä olisi otettava yleisesti käyttöön unionissa turvallisuuden takaamiseksi, laittoman maahanmuuton valvomiseksi ja terrorismin estämiseksi? (1) EYVL L 316, 15.12.2000, s. 1. António Vitorinon komission puolesta antama vastaus (17. heinäkuuta 2002) Eurodac-järjestelmän tarkoituksena on helpottaa Dublinin yleissopimuksen(1) ja ehdotetun Dublin II -asetuksen(2) käytännön soveltamista. Eurodacin keskusyksikkö kerää ja/tai vertailee jäsenvaltioiden toimittamia turvapaikanhakijoiden ja kolmansien maiden kansalaisten tiettyjen muiden ryhmien sormenjälkiä. Muilla ryhmillä tarkoitetaan yhtäältä ulkomaalaisia, jotka on otettu kiinni jäsenvaltion rajan sääntöjenvastaisesta ylittämisestä tultuaan yhteisön ulkopuolisesta maasta ja joita ei ole käännytetty takaisin, ja toisaalta jäsenvaltiossa laittomasti oleskelevia ulkomaalaisia. Kaikissa tapauksissa sormenjäljet otetaan ja toimitetaan eteenpäin ainoastaan siksi, että jäsenvaltioiden olisi helpompi päättää Dublinin yleissopimuksen mukaisesti siitä, minkä jäsenvaltion toimivaltaan turvapaikkahakemuksen käsittely kuuluu. Mahdollisuutta käyttää Eurodac-tietoja poliisitoimen tarkoituksiin lisäkeinona terrorismin vastaisessa taistelussa on yhden jäsenvaltion aloitteesta pohdittu neuvostossa, mutta asiasta ei toistaiseksi ole tehty päätöksiä. Komissio ei ole aikeissa tehdä ehdotuksia sellaisten henkilöiden sormenjälkien ottamisesta ja tallentamisesta, jotka eivät kuulu edellä mainittuihin ryhmiin. (1) Euroopan yhteisöjen jäsenvaltioon jätetyn turvapaikkahakemuksen käsittelystä vastuussa olevan valtion ratkaisemisesta tehty yleissopimus EYVL C 254, 19.8.1997. (2) Ehdotus neuvoston asetukseksi perusteista ja menettelyistä kolmannen maan kansalaisen johonkin jäsenvaltioon jättämän turvapaikkahakemuksen käsittelystä vastuussa olevan jäsenvaltion määrittämiseksi, EYVL C 304 E, 30.10.2001.